Serine Jeremiassen var enke etter grunnleggeren av Porsgrund Porselænsfabrik og drev både porselensfabrikken og skipsrederiet som ektemannen Johan Jeremiassen (1843–1889) hadde startet videre, fra ektemannens død frem til deres eldste sønn overtok som direktør. Serine Jeremiassen støttet en rekke allmennyttige formål i Porsgrunn og omegn med betydelige beløp, og engasjerte seg også i etableringen og driften av blant annet sykehus, avholdsforening og ulike institusjoner som skulle hjelpe fattige og syke kvinner og barn.